प्रदेश के एकमात्र इंडोर स्टेडियम में प्रैक्टिस के बजाय होती है पार्टी
दर्शकों में दिखता है जोश: वंदना
स्पोर्ट्स रिपोर्टर | बिलासपुर
बास्केटबॉल रफ्तार का खेल है। यह युवाओं में तेजी से लोकप्रिय हो रहा है। नए खिलाड़ी क्रांक्रीट कोर्ट के बजाय वुडन व सिंथेटिक कोर्ट में प्रैक्टिस करें तो उनकी रफ्तार विश्व स्तर के लायक होगी। प्रदेश में बास्केटबॉल के लिए रायपुर में एकमात्र इंडोर स्टेडियम है, लेकिन यहां प्रैक्टिस के बजाय हमेशा पार्टी होती है। हर जिले में कम से कम एक इंडोर वुडन कोर्ट की व्यवस्था होनी चाहिए। राज्य स्तरीय बास्केटबाल स्पर्धा में भाग लेने पहुंचे इंटरनेशनल खिलाड़ियों ने ये बातें कहीं। बताया कि चीन, जापान में बास्केटबॉल खिलाड़ियों का प्रदर्शन देखते ही बनता है। यहां सुविधाएं नहीं मिलने से खिलाड़ी मेडल नहीं दिला पा रहे।
भिलाई की वंदना आर्य एक अंतरराष्ट्रीय और 6 राष्ट्रीय स्पर्धा में भाग ले चुकीं हैं। उन्होंने कहा बास्केटबाॅल के दर्शकों में भी बाकी खेलों के मुकाबले ज्यादा जोश दिखता है। कोर्ट की कमी के कारण खिलाड़ी प्रैक्टिस नहीं कर पा रहे हैं। भिलाई में आउटडोर स्टेडियम है, बारिश में वहां पानी भर जाता है।
हर स्टेट से खिलाड़ी निकले तभी बनेंगे नंबर-1: संगीता
भिलाई की संगीता कौर जो 4 अंतरराष्ट्रीय प्रतियोगिताओं में भाग ले चुकी हंै। उन्होंने कहा कि अगर हर राज्य से बास्केटबाॅल के अच्छे खिलाड़ी निकले तो देश नंबर-1 पर होगा। हर जिले में बास्केटबाॅल का एक इंडोर स्टेडियम होना चाहिए। राज्य में रायपुर में एकमात्र स्टेडियम है, इसमें दो वर्ष पहले फेडरेशन कप हुआ था। लेकिन अब वह बंद रहता है या पार्टी होती है।
प्रदेशभर में है कोर्ट की कमी: सरनजीत
6 अंतरराष्ट्रीय स्पर्धाओं में भाग ले चुकी भिलाई की सरनजीत कौर कहती हैं कि प्रदेश में इंडोर कोर्ट की कमी है। सीमेंट के कोर्ट होने से खिलाड़ियों को समस्याएं होती हैं।
परफॉरमेंस सुधारना है तो इंडोर स्टेडियम दें: रिया
भिलाई की रिया वर्मा का कहना है कि खेल में लगातार बदलाव आ रहा है। परफॉरमेंस सुधारना है तो खिलाड़ियों को इंडोर स्टेडियम दें। वुडन और रबर के कोर्ट आने लगे हैं।
हम चाइना, जापान के मुकाबले स्लो: पूनम
यूपी की पूनम चतुर्वेदी वर्तमान में भिलाई में रहतीं हैं। वे 3 इंटरनेशनल व 15 नेशनल खेल चुकी हैं। उन्होंने कहा जापान व चाइना के मुकाबले यहां के खिलाड़ी स्लो हैं।
असम के मुकाबले यहां ज्यादा सुविधाएं: जुनाली
राज्य में खेल को प्रोत्साहन देने सरकार नौकरी दे रही है। 5 नेशनल खेलने वाली जुनाली दत्ता बताती हैं कि वे मूलत: असम से हैं, वहां बास्केटबॉल का प्रदर्शन ठीक नहीं था तो यहां खेलने आ गई। यहां उन्हें बेहतर मौका मिला। अब उनका उद्देश्य सीनियर नेशनल खेलने का है। इसके लिए मेहनत कर रही हैं।
सुविधा मिले तो हम होंगे विश्व विजेता: मेघा
4 नेशनल खेलने वाली भिलाई की मेघा सिंह बताती हैं कि साल में चार नेशनल होते हैं, प्रेक्टिस अच्छी हो व सुविधा मिले तो हम जरूर जीतेंगे। बास्केटबाल में भी विश्व विजेता होंगे।
बास्केटबाल खिलाड़ी
bho_Deva hin_Deva mai_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva awa_Deva hin_Deva hin_Deva hin_Deva hin_Deva hne_Deva